‘บสย.แบงก์’ซับน้ำตาเอสเอ็มอี
บสย.ประกาศมีเงินพร้อมช่วยเอสเอ็มอี โดนพิษขึ้นค่าแรง 300 บาทเงินบาทแข็งค่า
31 ม.ค. 2556

บสย.ประกาศมีเงินพร้อมช่วยเอสเอ็มอี โดนพิษขึ้นค่าแรง 300 บาทเงินบาทแข็งค่า
นายวัลลภ เตชะไพบูลย์ รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวว่า การขึ้นค่าแรงขั้นต่ำ 300 บาท ทำให้เกิดปัญหาภาคเอกชนอย่างมาก โดยเฉพาะธุรกิจเอสเอ็มอีที่ต้องประสบปัญหาต้นทุนค่าแรงเพิ่มขึ้น ซึ่ง บสย.พร้อมที่จะดูแลลูกค้าที่ประสบปัญหาเหล่านี้อย่างเต็มที่โดยตั้งวงเงินไว้รวม 2.4 แสนล้านบาท
นายวัลลภ ชี้แจงว่า ผู้ประกอบการที่จะนำเงินไปลงทุนต่างประเทศ อย่างในประเทศเพื่อนบ้าน สามารถมาใช้บริการค้ำประกันจาก บสย. และขอกู้เงินจากธนาคารที่ได้มีการเซ็นเอ็มโอยูกับ บสย. จำนวน 18 สถาบันการเงินได้ โดยสามารถยื่นคำขอได้ตั้งแต่วันที่ 6 ก.พ.นี้
ขณะที่ผู้ประกอบการใหม่ที่มีการกู้กับธนาคาร ภาครัฐได้มีการสนับสนุนให้มีการตั้งตัวได้ โดยส่วนนี้ บสย.ได้ตั้งวงเงินไว้ 1 หมื่นล้านบาท เพื่อให้ผู้กู้เงินใช้ช่องทางนี้
สำหรับลูกค้าที่ต้องการปรับเปลี่ยนเครื่องจักรก็ได้มีการเตรียมเม็ดเงินไว้ 2 หมื่นล้านบาท
นายวัลลภ กล่าวว่า กรณีค่าเงินบาทแข็งขึ้น ทาง บสย.ยังไม่มีการช่วยธุรกิจเอสเอ็มอี และยังใช้ช่องทางวงเงิน 2.4 แสนล้านบาท เพื่อช่วยเงินค้ำประกันให้มาใช้ผ่อนคลายปัญหาที่เกิดขึ้นได้
นายสยาม ประสิทธิศิริกุล ประธานเจ้าหน้าที่บริหารลูกค้าเอสเอ็มอี ธนาคารกรุงศรีอยุธยา กล่าวว่า ธนาคารสามารถดูแลลูกค้าเอสเอ็มอีที่ได้รับผลกระทบค่าแรงได้ โดยธนาคารได้ลงไปดูแลลูกค้ารายตัวตามที่ลูกค้าร้องขอมา ทำให้ผลกระทบในการช่วยเหลือลูกค้าตอนนี้ยังไม่มี และไม่มีสัญญาณหนี้เอ็นพีแอลที่ผิดปกติ
นายสยาม กล่าวอีกว่า สำหรับ บสย.ที่มีวงเงินค้ำประกันที่ ครม.อนุมัติให้มานั้น สามารถเข้าไปช่วยผู้ประกอบการได้หลายราย แต่บางอุตสาหกรรมที่เข้าไม่ถึง รายได้ไม่เพียงพอกับการชำระหนี้ ก็มีปัญหา